Inwoners dok meer op | Netwerk24
Inwoners dok meer op
Deur Helena Barnard 10 September 2020 06:01
In die industriële gebied van Upington oorstroom dié mangat glo al langer as 'n halfjaar. Dit is telkens by die Dawid Kruiper-munisipaliteit aangemeld, maar niks word daaraan gedoen nie. Inwoners sê strukture verswak weens die oorloop.Foto: Facebook
Hierdie pompstasie langs die N12 in Warrenton oorstroom reeds jare lank. Die verwerkte rioolwater vloei onderdeur die N12 en af in 'n sloot tussen bewoonde huise. Dit stort uiteindelik in die Vaalrivier. Tydens 'n besoek aan Warrenton was die rioolreuk onmiskenbaar, en sommige strate is onbegaanbaar weens die voortdurende vloei van rioolwater.Foto: Helena Barnard
Christiana, deel van NoordkaapBulletin se verspreidingsgebied, is gereeld in 'n rookwolk gehul weens die brandende stortingsterrein langs die N12.Foto: Helena Barnard
Inwoners wat betaal vir munisipale dienste wat nie gelewer word nie, steek toenemend hand in eie sak om uit haglike omstandighede te kom.
Volgens 'n inwoner van Bankhara Bodulong by Kuruman is 'n drein wat oorstroom telkens by die Ga-Segonyana- plaaslike munisipaliteit aangemeld.
Hy vertel die munisipaliteit sloer om 'n toevoerspanningrelê aan te koop wat nodig is om die pomp aan te skakel.
"Van die inwoners het op 2 September die relê uit hul eie sak gekoop, maar steeds word voete gesleep om dit te vervang," sê hy.
Foto's van ontlasting wat in die rioolwater voor die huise dryf, is verskaf.
Vanuit Warrenton vertel 'n inwoner dat die pompstasie oorstroom omdat dit nie onderhou word nie.
Daar word glo ook nie vir uitbreidings voorsiening gemaak nie.
"Met die lae vloei in die Vaalrivier hou die riool ook gevaar vir Kimberley se waterontrekking in, wat stroomaf van Warrenton is."
'n Onderneming in Upington het inwoners op 'n Facebook-blad gevra om te help opruim aan die rommel wat al hoe meer by die duikweg ophoop.